木綿布歌
作者：艾性夫
朝代：宋

paragraphs: 吳姬織綾雙鳳花，越女製綺五色霞。
犀薰麝染脂粉氣，落落不到山人家。
蜀山橦老鵠銜子，種我南園趁春雨。
淺金花細亞黄葵，綠玉苞肥壓青李。
吐成秋繭不用繰，回看春箔真徒勞。
烏鏐笴滑脫茸核，竹弓弦緊彈雲濤。
挼挲玉筯光奪雪，紡絡冰絲細如髪。
津津貧女得野蠶，軋軋寒機緯霜月。
布成奴視白㲲氈，價重唾取青銅錢。
何須致我爐火上，便覺挾纊春風前。
衣無美惡煖則一，木棉裘敵天孫織。
飲散金山弄玉簫，風流未遜揚州客。